Na temelju čl. 5. Statuta Fakulteta strojarstva i brodogradnje (dalje u tekstu: Fakultet), na prijedlog dekana, Fakultetsko vijeće je na 7. redovnoj sjednici održanoj \_\_. travnja 2025. godine, donijelo

**PRAVILNIK O UVJETIMA I POSTUPKU DODJELE SREDSTAVA U OKVIRU INSTITUCIONALNIH ISTRAŽIVAČKIH PROJEKATA**

**I. OPĆE ODREDBE**

Članak 1.

(1) Ovim Pravilnikom uređuju se uvjeti i postupak prijave projektnog prijedloga za dodjelu sredstava za ostvarivanje razvojne i izvedbene proračunske komponente Fakulteta, postupci vrednovanja, sudionici u postupku vrednovanja te prava i obveze korisnika sredstava.

(2) Izrazi u ovom Pravilniku koji imaju rodno značenje odnose se jednako na muški i ženski rod.

Članak 2.

(1) Financijska sredstva se dodjeljuju isključivo na temelju natječaja koji se objavljuju na mrežnim stranicama Fakulteta. Trajanje natječaja je najmanje 14 kalendarskih dana od dana objave.

(2) Prijave na natječaje podnose se na hrvatskom i/ili engleskom jeziku.

(3) Natječaj sadrži:

* naziv programa u čijem se okviru dodjeljuju sredstva,
* svrhu i ciljeve programa,
* trajanje natječaja,
* uvjete prijave,
* najmanji i najveći iznos sredstava koji se može odobriti za pojedinačni projekt,
* prava i obveze korisnika sredstava,
* kategorije prihvatljivih troškova,
* trajanje financiranja,
* popis potrebne prijavne dokumentacije,
* način podnošenja prijava,
* rok za podnošenje prijava,
* način provjere formalne i administrativne prihvatljivosti prijava,
* način vrednovanja prijava,
* mjerila vrednovanja prijava,
* način te očekivano trajanje postupka vrednovanja,
* dinamiku izvještavanja Fakultetu i druge uvjete za provođenje projekata,
* mjerila za praćenje učinka projekata,
* ograničenje vezano uz sudjelovanje osobama uključenima u provedbu projekata u više od određenog broja projekata koje financira Fakultet,
* druge podatke potrebne za prijavu na natječaj.

(4) Odluka dekana o izmjeni pojedinih sadržaja natječaja objavljuje se u roku od 8 kalendarskih dana od donošenja odluke.

(5) U slučaju izmjene uvjeta natječaja Fakultet mora produžiti rok za podnošenje projektnih prijedloga za najmanje 7 kalendarskih dana i omogućiti izmjene već podnesenih projektnih prijedloga ili dopunu i/ili dostavu dodatnih informacija.

Članak 3.

Prijava na natječaj treba sadržavati:

* podatke o voditelju projekta i suradnicima na projektu,
* radni plan s mjerljivim pokazateljima,
* financijski plan,
* te druge podatke i obrasce propisane natječajem.

**II. PROVJERA FORMALNE ISPRAVNOSTI PRIJAVE**

Članak 4.

(1) U postupak administrativne i formalne provjere upućuju se samo projektni prijedlozi zaprimljeni zaključno s danom i satom roka za prijavu navedenom u natječaju.

(2) Administrativnu i formalnu ispravnost projektnih prijedloga provjerava Služba za projekte i mobilnost.

(3) U slučaju nezadovoljavanja uvjeta projektni prijedlog će se administrativno odbiti.

(4) U slučaju nejasnoća oko udovoljavanja administrativnim i formalnim uvjetima natječaja od prijavitelja će se zatražiti dodatna pojašnjenja bez mogućnosti mijenjanja sadržaja projektnog prijedloga.

(5) Ukoliko obvezna prijavna dokumentacija propisana natječajem ne udovoljava uvjetima ili nije podnesena na odgovarajući način, prijava se odbacuje. Prije odbacivanja prijave, Služba za projekte i mobilnost dužna je utvrditi jesu li postojale tehničke ili druge poteškoće od strane Fakulteta tijekom postupka prijave na natječaj.

(6) Na prijedlog Službe za projekte i mobilnost odluku o tome da pojedini projektni prijedlog ne ispunjava administrativne i formalne uvjete donosi Panel za vrednovanje i praćenje.

(7) Na odluku Panela iz stavka 6. ovog članka prijavitelj može u roku od 8 dana od dostave odluke podnijeti prigovor Povjerenstvu za prigovore. Odluku o prigovoru, na temelju izvješća Povjerenstva za prigovore, donosi dekan.

(8) Ukoliko se u fazi administrativne i formalne provjere, u postupku dodjele sredstava ili provedbe projekta utvrdi kako dio ili cjelokupna prijava nije podnesena u skladu s pravilima natječaja ili su dane lažne ili neistinite izjave ili podatci, dekan može isključiti projektni prijedlog iz postupka ili donijeti drugu odgovarajuću odluku.

**III. SUDIONICI POSTUPKA VREDNOVANJA**

Članak 5.

(1) U postupku vrednovanja projektnih prijedloga sudjeluju Panel za vrednovanje i praćenje, recenzenti te Povjerenstvo za prigovore.

(2) Prilikom vrednovanja projektnih prijedloga svi uključeni sudionici vode se načelima znanstvenoistraživačke čestitosti te najvišim etičkim standardima i načelima u skladu s propisima kojima se uređuje sustav visokog obrazovanja, znanstvene i umjetničke djelatnosti.

Članak 6.

(1) Panel za vrednovanje i praćenje je znanstveno povjerenstvo koje dekanu predlaže projektne prijedloge za financiranje na temelju provedenog postupka vrednovanja.

(2) Članove panela imenuje dekan za svaki pojedini poziv.

(3) Panel se sastoji od najmanje 3 člana.

(4) Zadaće panela su:

* provođenje postupka vrednovanja projektnih prijedloga u skladu s rokovima i pravilima natječaja,
* imenovanje recenzenata,
* imenovanje dodatnog recenzenta u slučaju oprečnih recenzija,
* analiza pristiglih recenzija,
* vrednovanje opravdanosti financijskih planova,
* rangiranje projektnih prijedloga sukladno rezultatima vrednovanja,
* dostavljanje dekanu rang liste te preporuke s obrazloženjem za svaki projektni prijedlog, temeljem bodova iz svih pristiglih recenzija,
* predlaganje dekanu financiranje ili nefinanciranje svakog pojedinoga projektnog prijedloga
* vrednovanje periodičkih i završnih izvješća.

(9) Članovi panela nisu plaćeni za svoj rad.

Članak 7.

1. Recenzenti su neovisni stručnjaci koji vrednuju projektne prijedloge u skladu s uvjetima propisanim natječajem.
2. Za svaki projektni prijedlog u postupku vrednovanja imenuje se najmanje dva recenzenata, od kojih barem jedan nije zaposlenik Fakulteta.
3. Recenzente imenuju članovi panela te određuju redoslijed kojim se šalju upiti recenzentima.

(4) Identitet recenzenata poznat je članovima panela. U slučaju kada se vodi postupak po prigovoru, identitet recenzenata poznat je i članovima Povjerenstva za prigovore.

(5) Za recenzenta može biti imenovana osoba koja ima doktorat znanosti, značajne znanstvene publikacije kao glavni autor i iskustvo u vođenju projekata.

(6) Recenzenti mogu biti plaćeni za svoj rad.

Članak 8.

Povjerenstvo za prigovore je tijelo nadležno za postupanje po pristiglim prigovorima. Ima najmanje 3 člana koje imenuje dekan svojom odlukom za svaki pojedini poziv.

**IV. KRITERIJI I ISHODI POSTUPKA VREDNOVANJA**

Članak 9.

(1) Kriteriji za vrednovanje projektnih prijedloga su znanstvena kvaliteta i inovativnost istraživanja, provedivost istraživanja, kvaliteta voditelja projekta i članova istraživačke grupe te znanstveni, gospodarski ili društveni utjecaj projekta.

(2) Odluku o kriterijima za vrednovanje projektnih prijedloga te sadržaj obrazaca za vrednovanje projektnih prijedloga donosi dekan te se objavljuju u tekstu natječaja na mrežnoj stranici Fakulteta.

Članak 10.

(1) Postupak vrednovanja provode članovi panela i recenzenti, koji u skladu s uvjetima odnosno kriterijima propisanim natječajem i ovim Pravilnikom vrednuju i rangiraju projektne prijedloge.

(2) Temeljem prijedloga Panela za vrednovanje i praćenje dekan objavljuje preliminarnu rang listu projektnih prijedloga.

(3) Prijavitelj projektnog prijedloga ima pravo podnijeti prigovor elektroničkim putem na objavljenu rang listu zbog administrativnih, odnosno postupovnih pogrešaka u roku od 8 dana od dana dostave odluke.

(4) Administrativne, odnosno postupovne pogreške su odstupanja od pravila vrednovanja prijava propisanih ovim Pravilnikom i pojedinim natječajem.

(5) Prigovor se upućuje Povjerenstvu za prigovore, koje odluku o prigovoru mora donijeti u roku od 8 dana.

(6) Konačnu odluku o projektnim prijedlozima prihvaćenima za financiranje donosi fakultetsko vijeće većinom glasova prisutnih članova na sjednici vijeća.

**V. PRAĆENJE PROJEKATA**

Članak 11.

(1) Voditelj projekta dužan je Fakultetu redovito, prema unaprijed utvrđenim rokovima, dostavljati periodična izvješća o tijeku projektnih aktivnosti.

(2) Voditelj projekta, ukoliko natječajem nije drugačije propisano, dužan je 30 dana od završetka projekta podnijeti završno izvješće.

(3) Voditelj projekta dužan je na zahtjev Fakulteta podnijeti izvješće o tijeku projekta i izvan redovnih rokova za periodično izvještavanje, omogućiti uvid u projektne aktivnosti i dokumentaciju projekta, uključujući dokumentaciju o financijskim sredstvima koja su projektu stavljena na raspolaganje.

(4) Ako voditelj projekta ne dostavi cjelovito periodično, završno ili izvanredno izvješće u zadanom roku, nenamjenski troši sredstva, svojom krivnjom ne završi projekt u ugovorenom roku ili ga uopće ne završi što se smatra namjernom ili grubom povredom ugovorne obveze, Dekan ima pravo obustaviti isplatu sredstava (ako se sredstva isplaćuju periodično), odnosno ima pravo zatražiti povrat nenamjenski utrošenih i neutrošenih sredstava, a može potraživati i naknadu štete.

**VI. PRIJELAZNE I ZAVRŠNE ODREDBE**

Članak 12.

(1) Ovaj Pravilnik stupa na snagu osmog dana od dana objave na mrežnim stranicama Fakulteta.